Booysens-geweld: ‘Oplossing’ vir behuisingkwessie gevindInwoners van die omgewing het Vrydagaand slaags geraak nadat plakkershutte langs ŉ informele nedersetting opgerig is. Foto: TrafficSA/Twitter Die Tshwane-metroraad het Woensdag ná ŉ vergadering van drie uur besluit om die inwoners wat tydelik na ŉ informele nedersetting langs Booysens in Pretoria-Wes geskuif is, op ŉ ander plek te akkommodeer. Inwoners van die omgewing het Vrydagaand slaags geraak nadat plakkershutte langs ŉ informele nedersetting opgerig is. Die mense is verlede week vanuit Jeffsville, ŉ informele nedersetting naby Atteridgeville, verskuif toe plakkershutte in die gebied in ŉ sinkgat verdwyn het. Sommige van die families is na die Mlambo-saal in Atteridgeville geneem, maar die metroraad het besluit om 11 families tydelik in die nedersetting langs Booysens te huisves. Die inwoners van Booysens wou verhoed dat nog strukture op die stuk grond langs Bremerstraat opgerig word en ŉ skermutseling het tussen die groepe uitgebreek waartydens agt mense beseer is. Stephan Harris (28), ŉ verstandelik gestremde man wat ook tydens die onderonsie beseer is, is steeds in ŉ kritieke toestand in Kalafong-hospitaal. Volgens ŉ familievriend, Manie Hough, is daar sover geen verandering in sy toestand sedert hy vroeg Saterdagoggend in die hospitaal opgeneem is nie. “Hy is agt keer met iets soos ŉ panga of ŉ byltjie gekap. Hy het ernstige skedelbreuk aan die onderkant van sy kop opgedoen en daar lek vog by sy een oor uit. Die dokters hou hom in ŉ mediese koma want hy kry nou die ergste epileptiese toevalle,” het Hough ontsteld gesê. Elma Nel, raadslid van die omgewing, sê die hele situasie is vir haar baie teleurstellend. “’n Werknemer van die departement van menslike nedersettings moes ŉ baba uit een van die brandende plakkershutte red. Stephan Harris (28) wat beseer is tydens ‘n onderonsie tussen inwoners in Bremerstraat, Pretoria (Best Care-paramedikus Xander Loubser het toestemming van Harris se gesin gekry om ‘n wasige foto van hom aan die media te verskaf vir publikasie.) “Nou lyk dit of die hele omgewing vol rassiste is, maar eintlik is dit emosies wat oorgeloop het omdat die vorige raad leë beloftes aan hierdie inwoners gemaak het en min dienslewering verskaf het,” het Nel gesê. Sy sê mense is nie dadelik van die Jeffsville-verskuiwing ingelig nie omdat dit ŉ krisis was wat inderhaas verhoed moes word. “Dit was regtig net ŉ tydelike maatreël en die raad het gereken goeie buurmanskap sou aan die orde van die dag wees.” Nel meen swak besluite van die vorige metroraad het egter veroorsaak dat die gemeenskappe mekaar en die munisipaliteit wantrou. Die weste van Pretoria het verlede jaar ook deurgeloop onder verskeie gewelddadige protesaksies. Nel het gesê sy verneem dat mense wat ses jaar gelede uitgesit is uit Schubartpark in die middestad tydelik na die grond langs Booysens verskuif is. Die metroraad het toe groen vraghouers vir die mense ingerig, maar byna geen ander dienste verskaf nie. Die inwoners van Booysens sê misdaad het ná hierdie verskuiwing in die omgewing begin toeneem en hul eiendomme se waarde het dramaties verlaag. “Die raad het nou besluit om die 11 tydelike huise wat in Bremerstraat opgerig is, sowel as 30 ander huise in ŉ naburige omgewing, binne die volgende paar weke te skuif na ŉ ander gebied. Ons gaan egter nie in hierdie stadium bekendmaak presies waarheen die mense verskuif word nie,” het Nel gesê. Volgens Nel is die grond van die informele nedersetting langs Booysens munisipale grond wat nog altyd vir behuising geoormerk is. “Daar sal hoë woonstelblokke hier opgerig word en die tydelike vestings het die bouprojek eintlik nog altyd onnodig teruggehou. Nou kan daar in die nabye toekoms begin word met bouwerk wat ŉ aanwins vir die stad sal wees en werksgeleenthede in ons gebied kan skep.”